託射賦古風獻馬先生
作者：曾丰
朝代：宋

paragraphs: 淳風轉澆俗，名路成戰場。
所爭劣毛髮，操兵肆相戕。
兵一出於正，豈不猶可防。
往往奇與伏，弦控弓斯張。
况彼射者徒，苟非羿則逢。
栝釋蓋有度，矢來曾無鄉。
公以身爲鵠，其鋒若爲當。
彼初奠而發，所圖中膏肓。
幸有物相之，僅此皮膚傷。
新作扶傷歸，痛定不成創。
梟盧可一笑，勝負已兩忘。
羿射幾何人，反中砉欲僵。
引手拔毒矢，終身成沸瘡。
施報不旋踵，誰謂無彼蒼。
天下非一羿，願公謹其將。
毋謂吾有命，更遊彀中央。